Mən məruzənin içərisindən bir neçə bəndi hörmətli millət vəkillərinin diqqətinə çatdırmaq istəyirəm. Misal üçün, bütün dünyada, o cümlədən Birləşmiş Millətlər Təşkilatında, Avropa Birliyində, hətta Avropa Şurasının özündə belə terrorist təşkilat kimi tanınan PKK bu məruzədə heç də bu istiqamətdə təhlil olunmurdu. Bir neçə müddət bundan əvvəl Türkiyədə baş tutmamış dövlət çevrilişi terrorist qüvvələr tərəfindən həyata keçirilmiş bir addım kimi təqdim olunmurdu. Yaxud bir müddət bundan əvvəl Türkiyədə təşkil olunmuş və türk xalqının birmənalı şəkildə öz münasibətini bildirdiyi referendum heç də birmənalı təhlil olunmurdu. Bu da az deyilmiş kimi, həmin məruzənin sonuncu bəndinə, Sizin də qeyd etdiyiniz kimi, 1949-cu ildə Avropa Şurası Parlament Assambleyasının yaradılmasında iştirak edən və 13 il bundan əvvəl monitorinqdən post-monitorinqə keçirilmiş Türkiyənin yenidən Avropa Şurasının tarixində ilk dəfə olaraq post-monitorinqdən monitorinqə qaytarılması ilə bağlı bir müddəa daxil edildi və bu müddəa ətrafında ciddi müzakirələr başladı.